LHBankเร่งสรรหาประธานแทน"อนันต์"
ธนาคารแลนด์แอนด์เฮ้าส์ เผย ซีทีบีซีแบงก์มั่นใจร่วมทุนต่อ คาดกระบวนการเสร็จภายใน ก.ค. นี้ เล็งทาบคนนอกเป็นประธานแทน "อนันต์"
30 พ.ค. 2560

ธนาคารแลนด์แอนด์เฮ้าส์ เผย ซีทีบีซีแบงก์มั่นใจร่วมทุนต่อ คาดกระบวนการเสร็จภายใน ก.ค. นี้ เล็งทาบคนนอกเป็นประธานแทน "อนันต์" นายรัตน์ พานิชพันธ์ ประธานกรรมการบริหาร บริษัท แอล เอช ไฟแนนเชียล กรุ๊ป เปิดเผยว่า อยู่ในกระบวนการสรรหาประธานกรรมการคนใหม่ แทนนายอนันต์ อัศวโภคิน ซึ่งส่วนตัวมีชื่ออยู่ในใจแล้วที่จะนำไปเสนอให้คณะกรรมการพิจารณา เป็นบุคคลภายนอก ที่มีความรู้ความเชี่ยวชาญด้านการเงิน เป็นที่ยอมรับในวงกว้าง หากกระบวนการสรรหาเสร็จแล้ว ตามขั้นตอนจะต้องส่งชื่อให้ธนาคารแห่งประเทศไทย (ธปท.) พิจารณาก่อนสำหรับกระบวนการร่วมเป็นพันธมิตรกับธนาคารซีทีบีซีของไต้หวันยังเดินหน้าต่อไป แม้ว่านายอนันต์ อัศวโภคิน จะลาออกทุกตำแหน่งทั้งประธานกรรมการและกรรมการ ซึ่งธนาคารแลนด์แอนด์เฮ้าส์ได้ชี้แจงธนาคารซีทีบีซี และหน่วยงานกำกับดูแลสถาบันการเงินของไต้หวัน (Financial Service Committee: FSC) ถึงเรื่องการลาออกของประธานแล้วว่า เหตุดังกล่าวที่เกิดขึ้นเป็นเรื่องส่วนตัว ไม่เกี่ยวข้องกับธนาคารสำหรับความคืบหน้าการร่วมเป็นพันธมิตรกับธนาคารซีทีบีซี  เมื่อวันที่ 7 มีนาคม 2560 ทางการไต้หวัน (FSC) อนุญาตให้ธนาคารซีทีบีซี สามารถซื้อหุ้นเพื่อร่วมเป็นพันธมิตรกับบริษัทได้ และเมื่อวันที่ 11 พฤษภาคม 2560 ธนาคารแห่งประเทศไทยอนุญาตให้ธนาคารซีทีบีซีเข้าเป็นผู้ร่วมทุนของบริษัทได้เช่นกัน และปัจจุบันอยู่ระหว่างประสานงานกับสำนักงานคณะกรรมการ ก.ล.ต. เพื่อพิจารณาอนุญาตในเรื่องดังกล่าวทั้งนี้ บริษัทได้เรียกประชุมวิสามัญผู้ถือหุ้น ซึ่งจะจัดขึ้นในวันที่ 12 กรกฎาคม 2560 เพื่อให้ที่ประชุมผู้ถือหุ้นพิจารณาอนุมัติการออกและจัดสรรหุ้นสามัญเพิ่มทุนเพื่อเสนอขายต่อ CTBC อันเป็นการเสนอขายต่อบุคคลในวงจำกัด (Private Placement) และเพื่อพิจารณาอนุมัติการขอผ่อนผันการทำคำเสนอซื้อหลักทรัพย์ทั้งหมดของบริษัทโดยอาศัยมติที่ประชุมผู้ถือหุ้นของบริษัท (Whitewash) ซึ่งกระบวนการการเพิ่มทุนคาดว่าจะเสร็จสิ้นภายในเดือนกรกฎาคม 2560เมื่อ CTBC นำเงินมาเพิ่มทุน บริษัทจะนำเงินที่ได้จากการเพิ่มทุนมาเพิ่มทุนในธนาคารแลนด์ แอนด์ เฮ้าส์ ซึ่งจะทำให้ฐานเงินทุนโตกว่าเท่าตัว หรือเท่ากับประมาณ 34,000 ล้านบาทและมีอัตราส่วนเงินกองทุนขั้นที่ 1 เพิ่มขึ้นอยู่ที่ประมาณ 20% รองรับการเติบโตและการขยายธุรกิจไปยังภูมิภาค รวมทั้งเป็นการยกระดับการให้บริการทางการเงินของกลุ่มการเงินแลนด์ แอนด์ เฮ้าส์ ด้วยความเชี่ยวชาญทางด้านการบริหารการเงินส่วนบุคคล  ด้านดิจิทัลแบงกิ้ง (Digital Banking) และด้านเทรดไฟแนนซ์